Moderate Venstre (Danmark)

Det Moderate Venstre, offisielt Det Forhandlende Venstre, var et politisk parti i Danmark fra ca. 1880 til 1915. Partiet bestod av de kreftene innen Folketingets venstreopposisjon som ønsket å forhandle med Regjeringen Estrup.

Noen ledende politikere innen Moderate Venstre fra begynnelsen var godseieren Ludvig Holstein-Ledreborg og folkehøyskolemennene Frede Bojsen og Sofus Høgsbro.

I 1894 klarte Moderate Venstre å få i stand et budsjettforlik med moderate krefter innen Højre, som førte til at Estrups regjering gikk av. Moderate Venstre ble imidlertid ikke tilgodesett da kongen valgte en ny regjering. Skuffelsen over forliket førte ved valget i 1895 til at de mest radikale opposisjonsgruppene fikk flertall i Folketinget, og disse samlet seg i Venstrereformpartiet.

Da Frede Bojsen trakk seg tilbake i 1898, ble ledelsen i Moderate Venstre overlatt til Klaus Berntsen og senere Niels Neergaard, som begge ble statsministre i parlamentariske regjeringer etter systemskiftet.

Det meste av Moderate Venstre gikk opp i Venstre tidlig på 1900-tallet, mens noen sluttet seg til Det Konservative Folkeparti i 1915.

Referanser

Kategori:Politiske partier i Danmark